               EUROPSKA KOMISIJA
            Bruxelles, 20.1.2022.
            COM(2022) 20 final
            2022/0010(BUD)

            Prijedlog
            ODLUKE EUROPSKOG PARLAMENTA I VIJEĆA
            o mobilizaciji Europskog fonda za prilagodbu globalizaciji za radnike koji su proglašeni viškom na temelju zahtjeva iz Španjolske – EGF/2021/006 ES/Cataluña automotive

               OBRAZLOŽENJE

               KONTEKST PRIJEDLOGA

               1.Pravila koja se primjenjuju na financijske doprinose iz Europskog fonda za prilagodbu globalizaciji za radnike koji su proglašeni viškom (EGF) utvrđena su Uredbom (EU) br. 2021/691 Europskog parlamenta i Vijeća od 28. travnja 2021. o Europskom fondu za prilagodbu globalizaciji za radnike koji su proglašeni viškom (EGF) i stavljanju izvan snage Uredbe (EU) br. 1309/2013
                  1
                (u daljnjem tekstu Uredba o EGF-u).

               2.Španjolska je 23. rujna 2021. podnijela zahtjev EGF/2021/006 ES/Cataluña automotive za financijski doprinos iz EGF-a nakon otpuštanja u gospodarskom sektoru razvrstanom u odjeljak 29 NACE-a Rev. 2 (Proizvodnja motornih vozila, prikolica i poluprikolica) u Cataluñi (ES51), regiji razine NUTS 2 u Španjolskoj.

               3.Komisija je nakon ocjenjivanja tog zahtjeva, u skladu sa svim primjenjivim odredbama Uredbe o EGF-u, zaključila da su ispunjeni uvjeti za dodjelu financijskog doprinosa iz EGF-a.

               SAŽETAK ZAHTJEVA

                        Zahtjev za doprinos iz EGF-a

                        EGF/2021/006 ES/Cataluña automotive

                        Država članica

                        Španjolska

                        Predmetna regija/regije (razina NUTS 2
                           2
                        )

                        Cataluña (ES51)

                        Datum podnošenja zahtjeva

                        23. rujna 2021.

                        Datum potvrde primitka zahtjeva

                        29. rujna 2021.

                        Datum podnošenja zahtjeva za dodatne informacije

                        7. listopada 2021.

                        Rok za dostavu dodatnih informacija

                        29. listopada 2021.

                        Rok za dovršetak ocjenjivanja

                        20. siječnja 2022.

                        Intervencijski kriterij

                        Članak 4. stavak 2. točka (b) Uredbe o EGF-u

                        Broj obuhvaćenih poduzeća

                        10

                        Sektor/sektori gospodarske djelatnosti

                        (odjeljak NACE-a Rev. 2)
                           3

                        Odjeljak 29 (Proizvodnja motornih vozila, prikolica i poluprikolica)

                        Referentno razdoblje (šest mjeseci):

                        1. siječnja 2021.–1. srpnja 2021.

                        Broj otpuštanja u referentnom razdoblju (a)

                        346

                        Broj otpuštanja prije ili nakon referentnog razdoblja (b)

                        359

                        Ukupni broj otpuštanja (a + b)

                        705

                        Ukupni broj prihvatljivih korisnika

                        705

                        Ukupni broj ciljanih korisnika

                        450

                        Proračun za usluge prilagođene potrebama (EUR)

                        3 138 300

                        Proračun za provedbu EGF-a
                           4
                         (EUR)

                        150 119

                        Ukupni proračun (EUR)

                        3 288 419

                        Doprinos iz EGF-a (85 %) (EUR)

                        2 795 156

               OCJENJIVANJE ZAHTJEVA

               Postupak

               4.Španjolska je 23. rujna 2021. podnijela zahtjev EGF/2021/006 ES/Cataluña automotive u roku od 12 tjedana od datuma ispunjenja intervencijskih kriterija utvrđenih člankom 4. Uredbe o EGF-u. Komisija je 29. rujna 2021. potvrdila primitak zahtjeva i 7. listopada 2021. od Španjolske zatražila dodatne informacije. Te dodatne informacije dostavljene su u roku od 15 radnih dana od datuma podnošenja zahtjeva za dodatne informacije. Rok od 50 radnih dana od primitka potpunog zahtjeva unutar kojeg bi Komisija trebala dovršiti ocjenu usklađenosti zahtjeva s uvjetima za pružanje financijskog doprinosa istječe 20. siječnja 2022.

               Prihvatljivost zahtjeva

               Predmetna poduzeća i korisnici

               5.Zahtjev se odnosi na 346 radnika koji su proglašeni viškom i koji su prestali obavljati svoju djelatnost u gospodarskom sektoru razvrstanom u odjeljak 29 NACE-a Rev. 2 (Proizvodnja motornih vozila, prikolica i poluprikolica). Do otpuštanja je došlo u regiji Cataluñi (ES51) obuhvaćenoj razinom NUTS 2.

                        Poduzeća i broj otpuštanja u referentnom razdoblju

                        Aludyne Automotive Spain, SLU

                        3

                        Gruau Ibérica, SLU

                        7

                        Bosch Sistemas de Frenado, SLU

                        13

                        Magna Seating Spain SLU

                        1

                        Continental Automotive Spain, SA

                        156

                        Nobel Plastiques Iberia, SA

                        68

                        Faurencia Interior Systems España, SAU

                        71

                        Robert Bosch España (pogon Castellet)

                        8

                        Fico Transpar, SA

                        10

                        U-Shin Spain, SLU

                        9

                        Ukupan broj poduzeća: 10

                        Ukupan broj otpuštanja:

                        346

                        Ukupan broj samozaposlenih osoba koje su prestale obavljati svoju djelatnost:

                        0

                        Ukupan broj prihvatljivih radnika i samozaposlenih osoba:

                        346

               Intervencijski kriteriji

               6.Španjolska je podnijela zahtjev na temelju intervencijskih kriterija iz članka 4. stavka 2. točke (b) Uredbe o EGF-u, kojima se propisuje prestanak obavljanja djelatnosti najmanje 200 radnika koji su proglašeni viškom u referentnom razdoblju od šest mjeseci u poduzećima koja djeluju u istom gospodarskom sektoru definiranom u odjeljku NACE-a Rev. 2 i smještena su u jednoj regiji ili dvjema susjednim regijama razine NUTS 2 u državi članici. U regiji Cataluñi (ES51) razine NUTS 2 viškom je proglašeno 346 radnika.

               7.Za ovaj je zahtjev šestomjesečno referentno razdoblje trajalo od 1. siječnja 2021. do 1. srpnja 2021.

               Izračun broja otpuštanja i prestanaka obavljanja djelatnosti

               8.Prestanak djelatnosti otpuštenih radnika u referentnom razdoblju izračunan je od dana stvarnog raskida ugovora o radu ili njegova isteka.

               Prihvatljivi korisnici

               9.Osim već navedenih radnika, prihvatljivi su korisnici i 359 radnika koji su proglašeni viškom i koji su prestali obavljati svoju djelatnost prije ili nakon referentnog razdoblja od šest mjeseci. Svi ti radnici prestali su obavljati svoju djelatnost u razdoblju od šest mjeseci prije početka referentnog razdoblja 1. siječnja 2021. i/ili između završetka referentnog razdoblja i dana prije donošenja ovog prijedloga. Može se utvrditi jasna uzročno-posljedična veza s događajem koji je uzrokovao prestanak djelatnosti radnika koji su proglašeni viškom u referentnom razdoblju.

               10.Ukupan broj prihvatljivih korisnika iznosi 705.

               Opis događaja koji su doveli do otpuštanja i prestanka obavljanja djelatnosti

               11.Odluka poduzeća Nissan da obustavi poslovanje i zatvori pogon u Kataloniji bila je povod za ta otpuštanja.

               12.Poduzeća Renault, Nissan i Mitsubishi iznijela su 27. svibnja 2020. svoj novi strateški plan koji se temelji na programu vođa-sljedbenik i na komplementarnosti među poduzećima. Svako će se poduzeće usmjeriti na određenu vrstu vozila prema segmentu proizvoda, odnosno, vodeće poduzeće proizvodit će jedno (vodeće) motorno vozilo i sestrinska vozila uz pomoć timova sljedbenikâ. Svako će se poduzeće usmjeriti i na svoje osnovne regije. U okviru tog programa poduzeće Nissan usmjerit će se na Kinu, Sjevernu Ameriku i Japan, poduzeće Renault na Europu, Rusiju, Južnu Ameriku i sjevernu Afriku, a poduzeće Mitsubishi na jugoistočnu Aziju i Oceaniju
                  5
               . Poduzeće Nissan sljedeći je dan potvrdilo da zbog sve manjeg tržišnog udjela EU-a u svjetskoj proizvodnji osobnih automobila
                  6
                namjerava smanjiti svoju prisutnost u Europi
                  7
                kako bi se ponovno usmjerilo na isplativija tržišta te je najavilo zatvaranje svojeg pogona u Barceloni
                  8
               . Postupak zatvaranja završio je do kraja 2021.

               13.Poduzeća iz točke 5. bila su dobavljači poduzeća Nissan. Najava zatvaranja poduzeća Nissan bila je povod za djelomično zatvaranje nekih od tih dobavljača (kao što su Faurencia
                  9
                ili Continental) i smanjenje njihove radne snage za 31–53 %, dok su ostali dobavljači potpuno zatvoreni, kao što su Aludyne
                  10
               , Magna Seating
                  11
                ili Robert Bosch
                  12
               .

               Predviđene posljedice otpuštanja na lokalno, regionalno ili nacionalno gospodarstvo i zapošljavanje

               14.Automobilska industrija treći je najvažniji sektor u Kataloniji (nakon kemijske i prehrambene industrije) u pogledu prometa i zapošljavanja. Promet automobilske industrije (23,8 milijardi EUR) čini više od 10 % BDP-a te regije
                  13
               . Sektor osigurava približno 143 000 radnih mjesta (izravnih, neizravnih i induciranih), što prema podacima Klastera automobilske industrije Katalonije (CIAC)
                  14
                čini 4,2 % zaposlenog stanovništva u Kataloniji.

               15.Otpuštanja na koja se odnosi ovaj zahtjev zabilježena su u četiri regije pokrajine Barcelone (Barcelonès, Alt Penedés, Baix Llobregat i Vallés Oriental), u kojima se nalazi velik broj poduzeća iz automobilskog sektora. U tim se regijama u razdoblju 2018.–2020. povećalo ukidanje radnih mjesta.

               Otpuštanja u regijama Barcelonès, Alt Penedés, Baix Llobregat i Vallés Oriental (2017. = 0)

               Izvor: SOC (Katalonska javna služba za zapošljavanje)
                  15

               16.Broj radnika koji su proglašeni viškom u postupku kolektivnog otpuštanja od siječnja do lipnja 2021. u Kataloniji (7 993 osoba) već je veći od broja radnika koji su proglašeni viškom 2020. (7 936 osoba)
                  16
               . Do gotovo 50 % otpuštanja u prvoj polovini 2021. došlo je u automobilskom sektoru, u kojem se provodi najviše postupaka kolektivnog otpuštanja.

               17.Zatvaranje pogona poduzeća Nissan u Barceloni dovelo je do više od 2 500 izravnih otpuštanja i gubitka 8 000 radnih mjesta kod njegovih dobavljača (3 000 kod najvećih dobavljača, odnosno onih koji izravno pregovaraju s proizvođačima vozila, te dodatnih 5 000 kod manjih dobavljača)
                  17
               . Udruga poslodavaca Primec procjenjuje da negativan učinak zatvaranja poduzeća Nissan u Barceloni iznosi 3 600 milijuna EUR, što odgovara gubitku 2,6 % vrijednosti industrijskog sektora u Kataloniji
                  18
               .

               Primjena Okvira EU-a za kvalitetu predviđanja promjena i restrukturiranja (QFR)

               18.Španjolska je opisala kako su se u ovom slučaju uzele u obzir preporuke utvrđene u Okviru EU-a za kvalitetu predviđanja promjena i restrukturiranja. Španjolska ističe da javna tijela prate postupke restrukturiranja i upravljaju zahtjevima za kolektivna otpuštanja iako nisu ovlaštena za njihovo odobravanje/odbijanje. Međutim, ta tijela mogu uspostaviti programe za promicanje otvaranja radnih mjesta u partnerstvu s lokalnim ili javno-privatnim tijelima (agencijama za preraspoređivanje).

               19.Prije otpuštanja i u skladu s nacionalnim zakonodavstvom socijalni partneri, poduzeća i predstavnici radnika sudjeluju u pregovorima kojima se nastoji postići dogovor o otpuštanjima i programima za pronalaženje novog radnog mjesta, što je pravna obveza poduzeća koje istodobno otpušta 50 ili više radnika. U okviru programa za pronalaženje novog radnog mjesta radnicima se pruža pomoć pri traženju posla, profesionalna orijentacija i osposobljavanje. Ti programi traju šest mjeseci. Katalonska javna služba za zapošljavanje (SOC) pruža usluge preraspoređivanja radnika koji su proglašeni viškom i koji nemaju pravo na programe za pronalaženje novog radnog mjesta.

               20.Najreprezentativniji sindikati i poslovne organizacije u Kataloniji, Comisiones Obreras, UGT, Fomento del Trabajo Nacional (FOMENT) i PIMEC (udruženje malih i srednjih poduzeća Katalonije) analizirali su izglede za budućnost regionalnog tržišta rada i vještine koje traže poduzeća koja zapošljavaju. Ti su socijalni partneri bili dio radne skupine uspostavljene radi utvrđivanja paketa mjera za koje se traži sufinanciranje iz EGF-a.

               Komplementarnost s mjerama koje se financiraju iz nacionalnih fondova ili fondova Unije

               21.Španjolska je potvrdila da za mjere navedene u nastavku za koje prima financijski doprinos iz EGF-a neće primati i financijski doprinos iz drugih financijskih instrumenata Unije.

               22.Usklađeni paket usluga prilagođenih potrebama dopunjuje mjere koje se financiraju iz drugih nacionalnih fondova ili fondova EU-a kao što su opće usluge SOC-a (potpora pri traženju posla, profesionalno savjetovanje i osposobljavanje).

               Postupci za savjetovanje s ciljanim korisnicima, njihovim predstavnicima ili socijalnim partnerima te s lokalnim i regionalnim tijelima

               23.Španjolska je navela da su različiti dionici podržali zahtjev za doprinos iz EGF-a. Osnovana je radna skupina u kojoj sudjeluju, među ostalim, SOC, CIAC i Agència per la Competitivitat de l'Empresa (ACCIÓ)
                  19
               . Sastanci radne skupine održavali su se svaka dva tjedna od 30. srpnja 2020. do 14. prosinca 2020. U tom su procesu sudjelovali i socijalni partneri navedeni u točki 20. Socijalni partneri na sastanku održanom 26. studenoga 2020. službeno su izrazili svoju potporu tomu da se mjere EGF-a ponude bivšim radnicima dobavljačâ poduzeća Nissan.

               Ciljani korisnici i predložene mjere

               Ciljani korisnici

               24.Predviđa se da će u mjerama sudjelovati 450 radnika koji su proglašeni viškom. Raščlamba tih radnika prema rodu, dobnoj skupini i razini obrazovanja navedena je u nastavku:

                        Kategorija

                        Broj
                           očekivanih korisnika

                        Spol:

                        muškarci:

                        250

                        (55,6 %)

                        žene:

                        200

                        (44,4 %)

                        nebinarne osobe:

                        0

                        (0,0 %)

                        Dobna skupina:

                        mlađi od 30 godina:

                        16

                        (3,5 %)

                        30–54 godine:

                        277

                        (61,6 %)

                        stariji od 54 godine:

                        157

                        (34,9 %)

                        Razina obrazovanja:

                        niže sekundarno obrazovanje ili niže
                           20

                        227

                        (50,4 %)

                        više sekundarno
                           21
                         ili visokoškolsko obrazovanje
                           22

                        108

                        (24,0 %)

                        tercijarno obrazovanje
                           23

                        115

                        (25,6 %)

               Predložene mjere

               25.Usluge prilagođene potrebama koje će se pružiti radnicima proglašenima viškom sastoje se od sljedećih mjera:

               –opće informacije i uvodni sastanak, što podrazumijeva opće informacije o dostupnim programima savjetovanja i osposobljavanja, naknadama i poticajima te profiliranje radnika. Budući da se mjera provodi u suradnji s Klasterom automobilske industrije Katalonije, radnici imaju priliku iznijeti svoja profesionalna očekivanja u automobilskom sektoru i odlučiti žele li unaprijediti svoje vještine i nastaviti raditi u sektoru ili se žele prekvalificirati kako bi pronašli zaposlenje u drugim sektorima;

               –pripremne radionice usmjerene na različite metode i ključne aspekte traženja posla kao što su pisanje životopisa, razgovori za posao, grupna dinamika itd. Usto se daju podrobnije informacije o ponovnom uključivanju na tržište rada, sektorima za koje su potrebne dozvole ili potvrde o stručnoj osposobljenosti te potvrde o kompetencijama i vještinama stečenima na radu. Za one koji razmišljaju o samozapošljavanju postoje radionice o osnivanju poduzeća;

               –profesionalna orijentacija provodi se na bilateralnim sastancima sa savjetnikom. Savjetnik i radnik zajedno će izraditi individualizirani pristup zapošljavanju ili samozapošljavanju. Na tim će se sastancima utvrditi i potrebe za osposobljavanjem;

               –osposobljavanje uključuje sljedeće aktivnosti: (1) izgradnju horizontalnih kompetencija kao što su osobni razvoj, sprečavanje rizika na radu, strani jezici i osposobljavanje za voditelje osposobljavanja; (2) strukovno osposobljavanje za prekvalifikaciju kako bi se ispunile utvrđene potrebe lokalnog tržišta rada, kao što su održavanje zgrada i opreme za urbane potrebe, poslovanje skladišta, logistika skladišta, HACCP
                  24
               , sigurnost hrane, rukovanje hranom itd.; (3) strukovno osposobljavanje za unapređivanje vještina kako bi radnici stekli tražene vještine u automobilskom sektoru, kao što su tehnike zavarivanja (TIG
                  25
               , MIG/MAG
                  26
               , automatsko zavarivanje, posebne tehnike zavarivanja itd.), industrijsko projektiranje (2D i 3D strojno projektiranje, CAD, sustav za integriranje CAD-CAM
                  27
                itd.), strojna obrada (programiranje CNC-a
                  28
               , tumačenje planova CNC-a, priprema operatora i alata itd.) i održavanje (električna, hidraulična i pneumatska automatizacija, automatizacije s mogućnošću programiranja, održavanje transportnih i prijenosnih sustava, održavanje hibridnih i električnih vozila itd.) i (4) stažiranja u poduzećima. Tom se mjerom nastoji olakšati osposobljavanje u stvarnom radnom okruženju;

               –potpora poduzetništvu: kako bi se izradili održivi poslovni projekti ili projekti samozapošljavanja, radnicima zainteresiranima za samozapošljavanje pruža se potpora u obliku osposobljavanja i individualiziranog mentorstva u cijelom postupku osnivanja poduzeća. To može obuhvaćati planiranje, studije izvedivosti, poslovne planove, pomoć pri utvrđivanju mogućnosti financiranja itd.;

               –osnivanje poduzeća: radnicima koji osnivaju vlastito poduzeće ili pokreću samostalnu djelatnost isplaćuje se do 5 000 EUR za podmirivanje troškova osnivanja;

               –intenzivna pomoć pri traženju posla, uključujući aktivno traženje prilika za zapošljavanje na lokalnoj i regionalnoj razini (i za samozaposlene) te usklađivanje s potrebama tržišta rada;

               –vođenje nakon ponovnog uključivanja u rad: radnici koji su ponovno uključeni u rad usmjeravaju se prvih mjeseci kako bi se spriječili problemi koji mogu nastati na novom poslu;

               –poticaji: nude se različiti poticaji: (1) predviđen je doprinos za troškove putovanja na posao. Iznos se računa po danu sudjelovanja te će se u obzir uzeti odvija li se putovanje unutar grada ili između gradova; (2) poticaj za pronalaženje novog radnog mjesta. Radnicima koji se ponovno zaposle isplaćuje se 350 EUR mjesečno najviše tri mjeseca. Svrha je poticaja poduprijeti brzo ponovno zapošljavanje i potaknuti starije radnike da ostanu na tržištu rada; (3) naknada za stažiranje. Radnicima na stažiranju u poduzećima isplaćuje se 10 EUR po satu stažiranja; (4) doprinos za pokrivanje troškova pružateljima skrbi za uzdržavane osobe. Radnicima koji skrbe o uzdržavanim osobama (djeca, starije osobe ili osobe s invaliditetom) isplaćuje se do 20 EUR po danu sudjelovanja u mjerama. Time se žele pokriti dodatni troškovi koje snose sudionici koji skrbe o uzdržavanim osobama kako bi sudjelovali u mjerama.

               26.Planirano je da mjere budu u skladu sa španjolskom strategijom kružnog gospodarstva
                  29
                i strategijom o održivom razvoju Katalonije
                  30
               . Horizontalnim osposobljavanjem u području digitalnih vještina zajedno s nekim od planiranih osposobljavanja za unapređivanje vještina/prekvalifikaciju ispunjava se zahtjev povezan sa širenjem vještina potrebnih u digitalnom industrijskom dobu i resursno učinkovitom gospodarstvu, u skladu s člankom 7. stavkom 2. Uredbe o EGF-u. U tu su se svrhu uzele u obzir studije Capacitats i tecnologies vinculades a la indústria 4.0 a Catalunya
                  31
                i Competències i necessitats formatives del sector de l’automoció a Catalunya
                  32
               .

               27.Predložene mjere jesu aktivne mjere na tržištu rada u okviru prihvatljivih mjera utvrđenih člankom 7. Uredbe o EGF-u. One nisu zamjena za pasivne mjere socijalne zaštite.

               28.Kad je riječ o već poduzetim aktivnostima za pomoć radnicima koji su proglašeni viškom, Španjolska je obavijestila da su radnici koji imaju pravo na programe za pronalaženje novog radnog mjesta
                  33
                u njima već sudjelovali i da je SOC radnicima omogućio pristup svojim općim uslugama (potpora pri traženju posla, profesionalno savjetovanje i osposobljavanje).

               29.Španjolska je dostavila tražene informacije o mjerama koje su na temelju nacionalnog zakonodavstva ili kolektivnih ugovora obvezne za predmetna poduzeća. Španjolska je potvrdila da financijski doprinos iz EGF-a neće biti zamjena za te mjere.

               Procijenjeni proračun

               30.Procijenjeni ukupni troškovi iznose 3 288 419 EUR, u što su uključeni rashodi za usluge prilagođene potrebama u iznosu od 3 138 300 EUR i rashodi za aktivnosti pripreme, upravljanja, informiranja i promidžbe te kontrole i izvješćivanja u iznosu od 150 119 EUR.

               31.Ukupni financijski doprinos zatražen iz EGF-a iznosi 2 795 156 EUR (85 % ukupnih troškova).

               32.Nacionalno pretfinanciranje i sufinanciranje osigurava SOC.

                        Mjere

                        Procijenjeni broj sudionika

                        Procijenjeni trošak po sudioniku
                        (u EUR)
                           34

                        Procijenjeni ukupni troškovi

                        (u EUR)
                           35

                        Usluge prilagođene potrebama (mjere na temelju članka 7. stavka 2. točke (a) Uredbe o EGF-u)

                        Opće informacije za prihvatljive korisnike i uvodni sastanak
                           (acogida y diagnóstico inicial)

                        450

                        70

                        31 500

                        Pripremne radionice
                           (medidas de sensibilización-talleres preparatorios)

                        200

                        250

                        50 000

                        Profesionalna orijentacija
                           (programa de orientación laboral)

                        450

                        472

                        212 500

                        Osposobljavanje
                           (programa de formación)

                        400

                        3 104

                        1 241 500

                        Potpora poduzetništvu
                           (escuela de emprendedores y asesoría del emprendedor)

                        50

                        1 300

                        65 000

                        Osnivanje poduzeća
                           (incentivo a la constitución de negocios)

                        20

                        5 000

                        100 000

                        Intenzivna pomoć pri traženju posla
                           (prospección laboral)

                        300

                        1 300

                        390 000

                        Vođenje nakon ponovnog uključivanja u rad
                           (seguimiento en el empleo)

                        200

                        250

                        50 000

                        Međuzbroj (a):

                        Postotak paketa usluga prilagođenih potrebama:

                        —

                        2 140 500

                        (68,21 %)

                        Naknade i poticaji (mjere na temelju članka 7. stavka 2. točke (b) Uredbe o EGF-u)

                        Poticaji
                           (beca desplazamiento, insercción laboral por cuenta aj ena, conciliación, y beca prácticas en empresa)

                        450

                        2 217

                        997 800

                        Međuzbroj (b):

                        Postotak paketa usluga prilagođenih potrebama:

                        —

                        997 800

                        (31,79 %)

                        Aktivnosti na temelju članka 7. stavka 5. Uredbe o EGF-u

                        1. Aktivnosti pripreme

                        —

                        14 678

                        2. Upravljanje

                        —

                        85 087

                        3. Informiranje i promidžba

                        —

                        35 615

                        4. Kontrola i izvješćivanje

                        —

                        14 739

                        Međuzbroj (c):

                        Postotak ukupnih troškova:

                        —

                        150 119

                        (4,57 %)

                        Ukupni troškovi (a + b + c):

                        —

                        3 288 419

                        Doprinos iz EGF-a (85 % ukupnih troškova)

                        —

                        2 795 156

               33.Troškovi mjera koje su u prethodnoj tablici utvrđene kao mjere na temelju članka 7. stavka 2. točke (b) Uredbe o EGF-u ne premašuju 35 % ukupnih troškova usklađenog paketa usluga prilagođenih potrebama. Španjolska je potvrdila da te mjere ovise o aktivnom sudjelovanju ciljanih korisnika u traženju posla ili aktivnostima osposobljavanja.

               34.Španjolska je potvrdila da troškovi ulaganja za samozapošljavanje, osnivanje poduzeća i radničko preuzimanje poduzeća neće biti viši od 22 000 EUR po korisniku.

               Razdoblje prihvatljivosti izdataka

               35.Španjolska je 17. siječnja 2022. ciljanim korisnicima počela pružati usluge prilagođene potrebama. Izdaci za te mjere stoga će ispunjavati uvjete za financijski doprinos iz EGF-a od 17. siječnja 2022. do 24 mjeseca nakon stupanja na snagu Odluke o financiranju.

               36.Španjolska od 30. srpnja 2020. snosi administrativne izdatke za provedbu EGF-a. Izdaci za aktivnosti pripreme, upravljanja, informiranja i promidžbe te kontrole i izvješćivanja stoga ispunjavaju uvjete za financijski doprinos iz EGF-a od 30. srpnja 2020. do 31 mjesec nakon stupanja na snagu Odluke o financiranju.

               Sustavi upravljanja i kontrole

               37.Zahtjev sadržava opis sustava upravljanja i nadzora u kojem se utvrđuju odgovornosti uključenih tijela. Španjolska je obavijestila Komisiju da će financijskim doprinosom upravljati i da će ga kontrolirati ista tijela koja upravljaju Europskim socijalnim fondom plus i kontroliraju ga. SOC će imati ulogu posrednika za upravljačko tijelo.

               Obveze predmetne države članice

               38.Španjolska je dostavila sva potrebna jamstva:

               –u pristupu predloženim mjerama i njihovoj provedbi poštovat će se načela jednakog postupanja i nediskriminacije,

               –ispunjeni su zahtjevi koji se odnose na kolektivno otpuštanje, a koji su utvrđeni nacionalnim zakonodavstvom i zakonodavstvom EU-a,

               –poduzeća koja provode otpuštanja i koja su nakon njih nastavila s poslovanjem ispunila su svoje pravne obveze te se u skladu s njima pobrinula za svoje radnike,

               –spriječit će se svako dvostruko financiranje,

               –financijski doprinos iz EGF-a bit će u skladu s postupovnim i materijalnim pravilima Unije o državnim potporama.

               UTJECAJ NA PRORAČUN

               Prijedlog proračuna

               39.EGF ne smije premašiti najviši godišnji iznos od 186 milijuna EUR (u cijenama iz 2018.), kako je utvrđeno člankom 8. Uredbe Vijeća (EU, Euratom) br. 2020/2093 od 17. prosinca 2020. kojom se uspostavlja višegodišnji financijski okvir za razdoblje od 2021. do 2027.
                  36

               40.Nakon što je proučila zahtjev u pogledu uvjeta utvrđenih člankom 13. stavcima 1. i 2. Uredbe o EGF-u te uzela u obzir broj ciljanih korisnika, predložene mjere i predviđene troškove, Komisija predlaže da se radi osiguravanja financijskog doprinosa za zahtjev iz EGF-a odobri iznos od 2 795 156 EUR, što čini 85 % ukupnih troškova predloženih mjera.

               41.Predloženu odluku o mobilizaciji EGF-a zajednički će donijeti Europski parlament i Vijeće, kako je utvrđeno točkom 9. Međuinstitucijskog sporazuma od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava
                  37
               .

               Povezani akti

               42.Komisija će istodobno s podnošenjem ovog Prijedloga odluke o mobilizaciji EGF-a Europskom parlamentu i Vijeću podnijeti prijedlog za prijenos iznosa od 2 795 156 EUR u odgovarajuću proračunsku liniju.

               43.Istodobno s donošenjem ovog Prijedloga odluke o mobilizaciji EGF-a Komisija je donijela odluku o financijskom doprinosu, koja čini odluku o financiranju u smislu članka 110. Financijske uredbe
                  38
               . Ta odluka o financiranju stupit će na snagu na datum na koji Europski parlament i Vijeće obavijeste Komisiju o odobrenju prijenosa proračunskih sredstava.

               2022/0010 (BUD)

               Prijedlog

               ODLUKE EUROPSKOG PARLAMENTA I VIJEĆA

               o mobilizaciji Europskog fonda za prilagodbu globalizaciji za radnike koji su proglašeni viškom na temelju zahtjeva iz Španjolske – EGF/2021/006 ES/Cataluña automotive

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) 2021/691 Europskog parlamenta i Vijeća od 28. travnja 2021. o Europskom fondu za prilagodbu globalizaciji za radnike koji su proglašeni viškom (EGF) i stavljanju izvan snage Uredbe (EU) br. 1309/2013
                  39
               , a posebno njezin članak 15. stavak 1.,

               uzimajući u obzir Međuinstitucijski sporazum od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava
                  40
               , a posebno njegovu točku 9.,

               uzimajući u obzir prijedlog Europske komisije,

               budući da:

               (1)Cilj je Europskog fonda za prilagodbu globalizaciji za radnike koji su proglašeni viškom (EGF) iskazivanje solidarnosti i promicanje dostojanstvenog i održivog zaposlenja u Uniji pružanjem potpore radnicima koji su proglašeni viškom i samozaposlenim osobama koje su prestale obavljati svoju djelatnost zbog velikih restrukturiranja te pružanjem pomoći tim radnicima da se što je prije moguće ponovno uključe u dostojanstveno i održivo zaposlenje.

               (2)EGF ne smije premašiti maksimalni godišnji iznos od 186 milijuna EUR (u cijenama iz 2018.), kako je utvrđen člankom 8. Uredbe Vijeća (EU, Euratom) 2020/2093
                  41
               .

               (3)Španjolska je 23. rujna 2021. podnijela zahtjev za mobilizaciju EGF-a zbog otpuštanja radnika u gospodarskom sektoru razvrstanom u odjeljak 29 statističke klasifikacije ekonomskih djelatnosti u Europskoj zajednici („NACE”)
                  42
                Rev. 2 (Proizvodnja motornih vozila, prikolica i poluprikolica) u Cataluñi (ES51), regiji razine 2 u skladu s nomenklaturom prostornih jedinica za statistiku („NUTS”)
                  43
                u Španjolskoj. Zahtjev je dopunjen dodatnim informacijama u skladu s člankom 8. stavkom 5. Uredbe (EU) 2021/691. Taj zahtjev ispunjava uvjete za financijski doprinos iz EGF-a utvrđene člankom 13. Uredbe (EU) 2021/691.

               (4)Stoga bi trebalo mobilizirati EGF kako bi se osigurao financijski doprinos u iznosu od 2 795 156 EUR za zahtjev koji je podnijela Španjolska.

               (5)Kako bi se sredstva iz EGF-a mogla što prije mobilizirati, ova bi se odluka trebala primjenjivati od dana njezina donošenja,

               DONIJELI SU OVU ODLUKU:

               Članak 1.

               U okviru općeg proračuna Unije za financijsku godinu 2022. mobilizira se Europski fond za prilagodbu globalizaciji za radnike koji su proglašeni viškom kako bi se osigurao iznos od 2 795 156 EUR u obliku odobrenih sredstava za preuzimanje obveza i odobrenih sredstava za plaćanje.

               Članak 2.

               Ova Odluka stupa na snagu na dan objave u Službenom listu Europske unije. Primjenjuje se od [datum donošenja ove Odluke]
                  44*.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)

                        SL L 153, 3.5.2021., str. 48.

                     (2)

                        Delegirana uredba Komisije (EU) 2019/1755 od 8. kolovoza 2019. o izmjeni prilogâ Uredbi (EZ) br. 1059/2003 Europskog parlamenta i Vijeća o uspostavi zajedničke klasifikacije prostornih jedinica za statistiku (NUTS). SL L 270, 24.10.2019., str. 1.–56.

                     (3)

                        SL L 393, 30.12.2006., str. 1.

                     (4)

                        U skladu s člankom 7. stavkom 5. Uredbe (EU) 2021/691.

                     (5)

                  Groupe Renault – Alliance, priopćenje za tisak od 27. svibnja 2020.

                  https://www.elmundo.es/motor/2020/05/27/5ece193ffc6c83c0408b4596.html

                     (6)

                        Prema Međunarodnoj organizaciji proizvođača motornih vozila (OICA) u protekla dva desetljeća (1999.–2019.) tržišni udio EU-a u proizvodnji osobnih automobila postupno se smanjivao. EU je 1999. bio vodeća svjetska regija s 40,7 % svjetske proizvodnje automobila, a 2019. njegov se udio smanjio na 23,6 %.

                     (7)

                  https://www.reuters.com/article/us-nissan-restructuring-exclusive-idUSKBN22R1NX

                     (8)

                  https://latribunadeautomocion.es/2020/05/uchida-nissantenemos-la-intencion-de-cerrar-barcelona-en-diciembre-de-2020/?v=d3dcf429c679

                     (9)

                        Ukupni broj otpuštenih radnika iznosio je 160, od čega 89 u razdoblju od lipnja do prosinca 2020., a 71 u referentnom razdoblju od siječnja do srpnja 2021.

                     (10)

                        Poduzeće Aludyne otpustilo je svu svoju radnu snagu, odnosno 79 radnika u razdoblju od lipnja do prosinca 2020. i troje radnika u referentnom razdoblju.

                     (11)

                        Poduzeće Magna Seating Spain otpustilo je svu svoju radnu snagu, odnosno 57 radnika u razdoblju od lipnja do prosinca 2020. i jednog radnika u referentnom razdoblju.

                     (12)

                        Poduzeće Robert Bosch España (pogon Castellet) otpustilo je svu svoju radnu snagu, odnosno 293 radnika u razdoblju od lipnja do prosinca 2020. i osmero radnika u referentnom razdoblju.

                     (13)

                  https://www.economiadigital.es/empresas/nissan-industria-catalana-pierde-3600-millones-cierre_20067534_102.html

                     (14)

                  Klaster automobilske industrije Katalonije (CIAC)
                   neprofitno je udruženje poduzeća povezanih s automobilskim sektorom koja imaju sjedište u Kataloniji te se bave djelatnošću istraživanja, razvoja i inovacija. Njegov je glavni cilj povećati konkurentnost automobilske industrije.

                     (15)

                  Servei Públic d'Ocupació de Catalunya
                  .

                     (16)

                        https://www.elperiodico.com/es/economia/20210611/ola-repunta-catalunya-7-993-11816139

                     (17)

                  https://www.lavanguardia.com/economia/20201111/49392567462/nissan-barcelona-crisis-impacto-cierre-fabricas-plantas.html

                     (18)

                  https://www.economiadigital.es/empresas/nissan-industria-catalana-pierde-3600-millones-cierre_20067534_102.html

                     (19)

                        ACCIÓ je katalonska agencija za konkurentnost poduzeća.

                     (20)

                        ISCED 0–2.

                     (21)

                        ISCED 3.

                     (22)

                        ISCED 4.

                     (23)

                        ISCED 5–8.

                     (24)

                        Sustav analize opasnosti i kritičnih kontrolnih točaka (HACCP) međunarodno je priznata metoda za utvrđivanje rizika povezanih sa sigurnošću hrane i upravljanje tim rizicima.

                     (25)

                        Zavarivanje elektrodom od volframa u zaštitnoj atmosferi inertnog plina (TIG).

                     (26)

                        Zavarivanje metala u zaštitnoj atmosferi inertnog plina (MIG) i zavarivanje metala u zaštitnoj atmosferi aktivnog plina (MAG).

                     (27)

                        CAD/CAM znači računalno potpomognuto projektiranje i računalno potpomognuta proizvodnja.

                     (28)

                        Proizvođači upotrebljavaju programiranje CNC-a (programiranje računalnog numeričkog upravljanja) za izradu programskih uputa s pomoću kojih računala upravljaju alatnim strojem. CNC se uvelike upotrebljava u procesu proizvodnje, a njime se poboljšavaju automatizacija i fleksibilnost.

                     (29)

                  https://www.miteco.gob.es/es/calidad-y-evaluacion-ambiental/temas/economia-circular/estrategia/

                     (30)

                  Estrategia para el desarrollo sostenible de Cataluña
                  .

                     (31)

                  Capacitats i tecnologies vinculades a la indústria 4.0 a Catalunya
                  .

                     (32)

                  Competències i necessitats formatives del sector de l’automoció a Catalunya
                  .

                     (33)

                        Programi za pronalaženje novog radnog mjesta pravna su obveza poduzeća koje istodobno otpusti 50 ili više radnika. U okviru tih programa radnicima se pruža pomoć pri traženju posla, profesionalna orijentacija i osposobljavanje. Ti programi traju šest mjeseci.

                     (34)

                        Predviđeni troškovi po radniku zaokruženi su kako bi se izbjegle decimale. Međutim, zaokruživanjem se ni na koji način ne utječe na ukupan iznos troškova bilo koje mjere, koji su jednaki navedenima u zahtjevu koji je podnijela Španjolska.

                     (35)

                        Ukupan se iznosi ne podudaraju zbog zaokruživanja.

                     (36)

                        SL L 433, 22.12.2020., str. I/11.

                     (37)

                        SL L 433, 22.12.2020., str. I/29.

                     (38)

                        Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012, SL L 193, 30.7.2018., str. 1.

                     (39)

                        SL L 153, 3.5.2021., str. 48.

                     (40)

                        SL L 433, 22.12.2020., str. I/29.

                     (41)

                        Uredba Vijeća (EU, Euratom) br. 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021.–2027. (SL L 433, 22.12.2020., str. I/11.).

                     (42)

                        Uredba (EZ) br. 1893/2006 Europskog parlamenta i Vijeća od 20. prosinca 2006. o utvrđivanju statističke klasifikacije ekonomskih djelatnosti NACE Revision 2 te izmjeni Uredbe Vijeća (EEZ) br. 3037/90 kao i određenih uredbi EZ-a o posebnim statističkim područjima (SL L 393, 30.12.2006., str. 1.).

                     (43)

                        Delegirana uredba Komisije (EU) 2019/1755 od 8. kolovoza 2019. o izmjeni prilogâ Uredbi (EZ) br. 1059/2003 Europskog parlamenta i Vijeća o uspostavi zajedničke klasifikacije prostornih jedinica za statistiku (NUTS). SL L 270, 24.10.2019., str. 1.–56.

                     (44)
                  *
                        Datum unosi Parlament prije objave u SL-u.